OBH 2814/1999
Az állampolgári jogok országgyűlési biztosa általános helyettesének jelentése
Ügyintéző: dr. Bakos Anita

A vizsgálat megindítása

	A panaszos az állampolgári jogok országgyűlési biztosához intézett beadványában a Heves Megyei Önkormányzat által fenntartott Mátrai Állami Gyógyintézet Idősek Otthona (3233 Mátraháza) által nyújtott ellátással kapcsolatban számos panasszal él. 

	A panaszos többek között sérelmezi, hogy nem kapnak tisztálkodószereket és WC papírt;  az orvosi ellátás hiányos, ugyanis csak egy héten kétszer két órára jön az orvos; az élelmezésük gyenge, gyakran ehetetlen ételeket kapnak; a közbotrányt okozó részek gondozottak rendzavarását a gondozók nem tudják megfékezni. 

	Mivel az ügyben felmerült az Alkotmány 70/E. §-ban foglalt szociális biztonsághoz való jog, továbbá az Alkotmány 70/D. §-ban foglalt lehető legmagasabb testi és lelki egészséghez való jog sérelme, megindítottam a vizsgálatot. Ennek során felkértem a Heves Megyei Közgyűlés Elnökét a panaszok kivizsgálására. 

Az érintett alkotmányos jog

A MAGYAR KÖZTÁRSASÁG ALKOTMÁNYA

70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

Alkalmazandó jogszabályok

- 	A panasz beadása idején hatályos a személyes gondoskodást nyújtó 
intézmények szakmai feladatairól és működésük feltételeiről szóló 2/1994. (I. 30.) NM rendelet

- 	A 2000. I. 22-től hatályos a személyes gondoskodást nyújtó szociális intézmények szakmai feladatairól és működésük feltételeiről 1/2000. (I. 7.) SzCsM rendelet

A megállapított tényállás és a vizsgálat megállapításai

	A Heves Megyei Közgyűlés elnöke 2000. március 23-án kelt levelében tájékoztatott arról, hogy előzetes bejelentés nélküli látogatást tettek az intézményben, ahol a véletlenszerűen kiválasztott ellátottak, illetve az intézményvezető véleményének meghallgatásával és a dokumentáció ellenőrzésével lefolytatott vizsgálat a panaszokkal kapcsolatban a következőket állapította meg.

	A közgyűlés elnöke arról is tájékoztatott, hogy az intézmény rövid működése óta Hivatalukhoz panasz nem érkezett. Továbbá, a fenntartói ellenőrzések során sem tapasztaltak kirívó hibákat a személyiségi jogok, valamint egyéb lakókat érintő kérdésekben.

1. Az orvosi ellátás

	Az otthon háziorvosa hetente 2 alkalommal rendel, ezen kívül a hétvégi és a sürgősségi ügyeleti ellátásra megbízási szerződést kötött az intézmény a Mátrai Állami Gyógyintézetben dolgozó helybéli orvossal, mely időtartam együttesen meghaladja az 1/2000. (I. 7.) SzCsM rendeletben meghatározottakat. A véletlenszerűen kiválasztott ellátottakkal való elbeszélgetéskor felmerült az igény, hogy a háziorvos az egyéni problémák megbeszélésére több időt fordíthatna a kivizsgálások során. 

	A belgyógyász szakorvosi ellátáson kívül az intézmény kéthetenként 1 és 1/2 óra pszichiáter, valamint 1 óra ideggyógyász szakorvosi ellátást nyújt lakóinak. Ezen ellátásokon kívül auditológiai, ortopédiai, valamint tüdőszűrő vizsgálat történik helyben. 

	Az egyéb szakorvosi kezelésre beutalóval, néhány hónapja már magán szállító céggel /Homespeed Betegszállítás/ jutnak el a lakók. Előzőleg az Országos Mentőszolgálat szállította a betegeket a szakrendelésre A szállítással kapcsolatban panasz sem az igazgatónőhöz, sem a fenntartóhoz, illetve az érdekképviseleti fórumhoz nem érkezett.

	A közgyűlés elnökének a tájékoztatása alapján megállapítottam, hogy az otthon a hatályos jogszabályoknak megfelelően biztosítja az orvosi ellátást,  továbbá gondoskodik a szakrendelésre történő szállításról, amellyel kapcsolatban panasz sem az igazgatónőhöz, sem a fenntartóhoz, sem az érdekképviseleti fórumhoz nem érkezett. Az intézmény az orvosi ellátás és a szakrendelésre szállítás biztosításával kapcsolatban alkotmányos jogokkal kapcsolatos visszásságot nem okozott, ezért ajánlással nem élek.

2. Élelmezés

	Az élelmezéssel kapcsolatban több alkalommal és több fórumon is panasz merült fel, így a lakógyűléseken és az érdekképviseleti fórum ülésein is. A problémát az okozza, hogy az intézmény elhelyezésénél fogva (a Mátrai Állami Gyógyintézet épületének a 3. szintjén helyezkedik el) a szanatórium konyhájára van utalva. Az együttműködés érdekében a szanatórium élelmezésvezetője rendszeresen részt vesz az otthon lakógyűlésein. Az élelmezésvezető helyettes megbízással végzi az otthon lakóinak élelmezésével kapcsolatos teendőket. A lakók részéről elhangzó javaslatokat, észrevételeket, az általuk összeállított étlapot is figyelembe veszik a heti étrend összeállításánál. A szanatórium részéről felajánlás történt - az élelmezés változatosabbá tétele érdekében - a nyersanyag biztosítására sütemények készítéséhez. A szanatórium munkaerőhiánnyal küzd a konyhai dolgozók tekintetében, a lakók számára pedig egyfajta foglalkoztatást biztosít a sütemények elkészítése. Az utolsó lakógyűlésen a lakók fel is ajánlották segítségüket. A jó együttműködés következtében az utóbbi időben egyre kevesebb panasz érkezett az élelmezéssel kapcsolatban. 

	Az élelmezés minőségének értékelésekor a közgyűlés elnöke által elrendelt vizsgálat a következőket vette figyelembe:
- az ellátandó csoport életkorából, neméből, fizikai igénybevételéből adódó követelményeknek mennyiben felel meg, 
- az idénynek, a változatossági követelményeknek mennyiben felel meg,
- biztosítja-e az arányos tápanyag elosztást és komplettálást, 
- hogyan használja fel a rendelkezésre álló pénzkeretet?

	A közgyűlés által lefolytatott vizsgálat megállapította, hogy a lehetőségekhez képest igyekeznek a lakók életkorának, fizikai állapotának megfelelő, változatot étrendet összeállítani a főnővér, valamint a lakók véleményének a figyelembevételével. A szanatórium, valamint az otthon éves szerződésben szabályozza az élelmezés, mint vásárolt szolgáltatás díját (nyersanyag, ÁFA, rezsi költség).

	A közgyűlés elnöke által nyújtott tájékoztatás, a csatolt étlap, a 2000. március 1-10 közötti időszakra vonatkozó élelmiszer-felhasználási táblázat, valamint az étrendre vonatkozó tápanyag-elosztási táblázat alapján megállapítom, hogy az otthon által nyújtott élelmezéssel kapcsolatban alkotmányos jogokkal kapcsolatos visszásság nem történt, ezért ajánlással nem élek.

	3. Házirend

	A beadványban a panaszos sérelmezi, hogy az otthon nem tudja kezelni a közbotrányt okozó részeg gondozottakat. Megkeresésemben ezért felkértem a közgyűlés elnökét annak vizsgálatára, hogy a  Házirend milyen intézkedéseket ír elő erre az esetre és történtek-e ilyen intézkedések. 

	A szeszes ital fogyasztás várható következményeit a Házirend 7. pontja tartalmazza. A közgyűlés elnöke tájékoztatott arról, hogy a gyakorlat alapján az együttélés szabályait súlyosan megszegő részeg gondozottak ügyével először az Érdekképviseleti Fórum foglalkozik, ahol az ügy részletes feltárása, és probléma-megoldási alternatívák keresése mellett a jogszabályban, illetve házirendben szabályozott kötelezettségekre, illetve következményekre is felhívják az érintett figyelmét. Eredménytelenség esetén az Érdekképviselei Fórum javaslatokkal él az intézmény igazgatója felé, aki a lehetséges segítség megadása mellett ismételten figyelmezteti a gondozottak kötelezettségeire. Amennyiben változás továbbra sem áll be a gondozott magatartásában, akkor az intézmény vezetője kezdeményezi a beutaló szervnél a gondozotti jogviszony megszüntetését. A rendzavarást okozó részeg gondozottak ügyeivel rendszeresen foglalkozott az otthon Érdekképviseleti Fóruma. Több személy ellen történt bejelentés a lakók, valamint a település lakói részéről. Az eseteket minden alkalommal kivizsgálták. Személyenként elbeszélgettek a rendzavarókkal, illetve tájékoztatták a cselekedeteik várható következményéről. A fenti tájékoztatást az érdekképviseleti fórum üléseiről csatolt jegyzőkönyvek is alátámasztják.

	A közgyűlés elnökének tájékoztatása, a Házirend vonatkozó rendelkezései és az Érdekképviseleti Fórum üléseiről készült jegyzőkönyvek alapján megállapítom, hogy a rendzavarást okozó részeg gondozottak ügyében az intézmény gondosan, a jogszabályoknak megfelelően jár el, továbbá külön kiemelést érdemel az Érdekképviseleti Fórum szerepvállalása és aktív részvétele a probléma kezelésében. Mindezekre tekintettel megállapítom, hogy alkotmányos jogokkal kapcsolatos visszásság e tekintetben nem történt, ezért ajánlással nem élek.

4. Tisztálkodószerek

	A panaszos beadványában sérelmezte azt is, hogy az otthon nem látja el a gondozottakat megfelelő tisztálkodószerekkel. 

	A közgyűlés vizsgálata szerint a gondozottak tisztálkodószerekkel való ellátása megfelel a hatályos jogszabályoknak. A lakók a Harman cég által gyártott testlemosó fürdőszert használják. A tisztálkodást szolgáló textília a jogszabályban előírt mennyiségben rendelkezésre áll. (3 váltás fehérnemű, 3 váltás tisztálkodást segítő textília). Tisztálkodási eszközt, WC papír az igények és szükség szerint azok számára biztosít az intézmény akik nem tudják jövedelmükből fedezni azt.  Telefonon történt érdeklődésemre a közgyűlés illetékes ügyintézője elmondta, hogy elviekben valóban az a gyakorlat, hogy tisztálkodószerekkel csak a rászorultakat látják el, mások ilyen igényt tudomása szerint nem jeleztek. 

	A 2000. I. 22-től hatályos a személyes gondoskodást nyújtó szociális intézmények szakmai feladatairól és működésük feltételeiről 1/2000. (I. 7.) SzCsM rendelet 49. §-a a textíliát és a tisztálkodószereket a következőképpen kell biztosítani:
„ A bentlakásos intézmény a textíliával való ellátás keretében, valamint a személyi higiéné biztosítása érdekében ellátottanként
a) három váltás ágyneműt,
b) a tisztálkodást segítő három váltás textíliát, valamint a tisztálkodáshoz szükséges anyagokat, eszközöket,
c) a gyermekek és incontinens betegek ellátásához szükséges anyagokat, eszközöket
szükség szerint biztosítja.”

	A közgyűlés elnöke által nyújtott tájékoztatás alapján megállapítom, hogy az intézmény biztosítja a gondozottak megfelelő textíliával való ellátását. A jogszabályban előírt tisztálkodáshoz szükséges eszközöket azonban, mind a 2/1994 (I. 30.) NM rendelet, mind a 1/2000 (I. 7.) SzCsM rendelet értelmében szükség szerint kell biztosítani, de nem anyagi rászorultságtól függően. Ez eddig azért nem okozott problémát, mert a nem rászorult gondozottak eddig nem igényeltek tisztálkodószereket az intézménytől.

	Ennek alapján megállapítom, hogy a gondozottak tisztálkodószerekkel való ellátásának anyagi rászorultságától függővé tétele miatt fennáll a gondozottak az Alkotmány 70/D. §-ban foglalt szociális biztonsághoz való jogával összefüggésben a visszásság veszélye. Ezért figyelemfelhívással élek az otthon vezetője felé, hogy amennyiben ilyen igény a jövőben felmerül, a hatályos jogszabályoknak megfelelően járjon el. 

Budapest, 2000. április 28.

Dr. Polt Péter